Bugun oqshomi. Qamchiqning o'pirilgan yo'li, urushda halok bo'lgan ukrain askarlari soni, xitoyning Rossiyani qutqarib qololmasligi

xayrli kech, ushbu o'qib turganingiz — “Bugun”ning muhim va sara xabarlari joy olgan “Bugun oqshomi” dayjesti.
Yopildi, o'pirildi, ochildi. Gap Qamchiq dovoni va uning bir qismi haqida ketmoqda.
O'zbekistonda kuzatilayotgan davomli yomg'irli ob-havo Qamchiq dovoniga ta'sir qildi. “Pereval” 12 mart kuni 9:00 dan boshlab qor ko'chishi xavfi tufayli avtomobillar harakati uchun yopildi. U yerda qolib ketgan odamlar ham bor.
Qamchiq (yaxshilab o'qing) dovonida ko'p miqdordagi yog'ingarchilik sabab avtomobil yo'lining ostki qismi o'pirilib ham tushdi. Hodisa dovondagi ikki tunnel orasida sodir bo'lgan.

Aytilishicha, hududda bir sutka davomida umumiy 75 millimetr yog'ingarchilik kuzatilgan. Bu yog'in miqdori Qoraqalpog'istonning ko'plab stantsiyalarida bir yilda yog'adi.
Endi yo'l yopilgandan keyin u yerda qolib ketganlar haqida. Ular uchun Toshkent viloyatining Ohangaron, Angren, va Orzu vokzallari orqali qo'shimcha yo'lovchi poezdi tashkil etilgan. Hozirda dovon avtomobillar uchun qayta ochilgan.
Yo'llarda ehtiyot bo'ling. Agar buni yo'lda o'qiyotgan bo'lsangiz, yaxshisi, yo'lingizga qarang, keyinroq o'qiyverasiz, material o'chib ketmaydi.
Firmaning STIR raqamini o'zgartirish — 200 dollar. Lekin bu noqonuniy.
Toshkent shahar Statistika qo'mitasining Toshkent shahri bo'yicha boshqarma boshlig'i o'rinbosari 200 dollar pora bilan qo'lga tushdi (to'g'ri, bu kichik summadek ko'rinishi mumkin, lekin har qanday holatda ham pora yomon). Uni pora talab qilingan fuqaro “sotgan”.

Statistika qo'mitasining poytaxt bo'yicha boshqarma boshlig'i o'rinbosari o'z firmasi haqida Statistika qo'mitasining elektron hisoblariga rekvizitlar xatolik bilan kiritilgani sabab uni o'zgartirib berish bilan murojat qilgan MChJ rahbaridan 200 dollar pora so'ragan.
Firma egasi esa 2 mart kuni poytaxt Ichki ishlar boshqarmasi boshlig'iga MChJ rahbari ariza bilan murojaat qilgan. Boshqarma boshlig'ining o'rinbosari ariza muallifidan 200 dollarni olgan vaqtida ashyoviy dalillar bilan ushlangan.
Qaytaramiz: pora yomon. Olish ham, berish ham.
Qisqa xabar: Turkiya O'zbekistonning kovidga qarshi emlanganlik sertifikatini 15 martdan boshlab tan oladi.
“Kommers.uz” va “HeadHunter O'zbekiston” taqdim etadi: O'zbekistonda eng ko'p maosh taklif qilinayotgan bo'sh ish o'rinlari ro'yxati. Unda ikki ming “ko'ki”dan 40 million so'mgacha takliflar bor. Kasblar: dasturchilikdan tortib savdo menejerigacha. To'liq ro'yxat bu yerda.
Yuqori maoshli ish o'rinlari haqida gapirdik. Lekin ishsizlik — doimiy mavzu. Bu bo'yicha O'zbekiston va dunyoda vaziyat qanday? Endi “Bugun.uz” taqdim etadi!

xo'sh, olamda nima gap?
Ukraina urushi: AQShdan yangi sanktsiyalar, Baydenning Uchinchi jahon urushidan ogohlantiruvi, NATO’ning Norvergiyadagi harbiy mashg'ulotlari.
AQSh prezidenti Jo Bayden Rossiyadan alkogol, olmos va dengiz mahsulotlari importi, Rossiyaga hashamatli buyumlar eksporti va naqd dollar yetkazib berishni taqiqlash kabi yangi sanktsiyalar paketini e'lon qildi.
AQSh prezidenti ortidan Kanada, Frantsiya, Germaniya, Italiya, Yaponiya va Buyuk Britaniya, shuningdek, Evropa Ittifoqi yetakchilari Rossiyani jahon iqtisodiyotidan yakkalab qo'yish maqsadida yangi iqtisodiy sanktsiyalar e'lon qiladi.
Jo Bayden 11 mart kuni Vakillar palatasi konferentsiyasida Rossiya va NATO o'rtasidagi to'g'ridan-to'g'ri to'qnashuv Uchinchi jahon urushiga olib kelishidan ogohlantirdi. Oq uy rahbari NATO’ning har bir qarichini himoya qilishga tayyorligini bildirgan. U shu sababli 12 ming amerikalik askar Latviya, Estoniya (ikkisi Rossiya bilan chegaradosh), Litva (Belarus bilan chegaradosh) va Ruminiyaga (Ukraina bilan chegarasi bor) yuborilganini qayd etgan.

“Ular [Rossiya] siljishi bilan biz kafolatlangan holda javob beramiz. Uchinchi jahon urushi bo'ladi. Lekin biz NATO hududida muqaddas majburiyatga egamiz — 5-modda. Ukrainada Uchinchi jahon urushini olib bormaymiz”, — degan Jo Bayden.
NATO va uning hamkorlari 14 mart, dushanba kuni Norvegiyada harbiy mashg'ulotlarni boshlaydi. Bu 2022 yil NATO qo'shinlari ishtirokidagi eng yirik “Cold Response-2022” mashg'ulot bo'lib, unda 27 davlatdan 30 ming askar, 200 samolyot va 50 ta kema qatnashadi.
Mashg'ulotlar Rossiyaning Ukrainaga hujumi oldidan rejalashtirilgani qayd etilgan. Unda harbiy tajovuzga uchragan davlatga alyans tomonidan harbiy yordam ko'rsatish amaliyoti o'tkaziladi. NATO qo'shinlari Norvegiya dengizida, shuningdek, mamlakat shimoli va markazida harbiy mashqlar olib boradi.
Rossiya sanktsiyalar “yomg'iri” ostida qoldi. xitoy Putin iqtisodiyotini qutqarib qola oladimi? Nobel laureati javob berdi.
Iqtisod bo'yicha Nobel mukofoti sovrindori Pol Krugman xitoy va Rossiyaning iqtisodiy munosabatlari haqida fikr bildirdi. Olim o'z fikrlarini “The New York Times” uchun yozgan maqolasida e'lon qilgan. “Bugun.uz” uni o'zbekchaga tarjima qildi.
Krugman o'z maqolasida xitoy Rossiyani iqtisodiy ma'noda qutqarib qola olmasligini va bunga to'rtta sabab borligini yozgan. Bular: xitoy Rossiyaga G'arbda ishlab chiqariladigan ba'zi mahsulotlarni yetkazib berolmasligi, mamlakat jahon iqtisodiyotiga chuqur integratsiyalashgani, ikki mamlakat bir-biridan juda uzoqligi (sababi alohida tushuntirilgan) va iqtisodiy qudrat bo'yicha farq.
Maqolaning to'liq shaklini bu yerda o'qishingiz mumkin. Undan oldin kolumnistimiz Habibullo Mo'ydinov chizgan karikaturani tomosha qiling.
Urush boshlanganidan beri 1300 ga yaqin ukrain askari halok bo'ldi — Zelenskiy xorijiy OAV jurnalistlari bilan suhbatlashdi.
Ukraina prezidenti Vladimir Zelenskiy xorijlik jurnalistlar bilan muloqotida hozirgacha 1300 ga yaqin ukrainalik harbiy halok bo'lganini ma'lum qildi.  Suhbat davomida u Isroil bosh vaziriga Rossiya bilan Quddusda muzokara o'tkazishni taklif qilganini aytdi. Shuningdek, Ukrainaga raketaga qarshi tizimlar kerakligi va Kiev ular uchun pul to'lashga tayyorligini bildirdi.
Zelenskiy, shuningdek, NATO a'zolarining Ukraina manfaati yo'lida birlashish uchun jasoratini ko'rmayotgani haqida gapirib o'tgan. “NATO a'zolari orasida Ukraina manfaati uchun (osmonni yopish, tegishli qurol bilan ta'minlash — tahr.) birlashish uchun jasorat ko'rmayapman. Ukrainani NATO’ga qabul qilish bo'yicha kelishilgan pozitsiya yo'q, yo'q edi”, — degan Zelenskiy.
U Putinning Kievni egallash rejalariga ham to'xtalib o'tgan. “Agar Rossiya hozir safarbar qilayotgan o'n minglab qo'shinlar yoki minglab tanklari bilan kelsa, ular Kievga kiradi. Biz buni tushunamiz. Agar ular bu mintaqaning tarixiy xotirasini o'chirishga qaror qilgan bo'lsa, ular Kievga kiradi.
Agar ular hammamizni yo'q qilsa, Kievga kiradi. Agar maqsad shu bo'lsa, kirsin. Lekin ular shu tuproqda o'zlarigina yashaydi. Aynan bizsiz. Ular bu yerda bizning ichimizdan do'st topolmaydi”, — degan prezident.
Bugun bilan yashang. “Bugun”da qoling.